KIRJALLINEN KYSYMYS E-3610/02 esittäjä(t): Jules Maaten (ELDR) komissiolle. Alankomaiden ja muiden EU-hallitusten rooli suklaasavukkeiden mahdollisessa kieltämisessä.



Virallinen lehti nro 137 E , 12/06/2003 s. 0232 - 0233



KIRJALLINEN KYSYMYS E-3610/02 esittäjä(t): Jules Maaten (ELDR) komissiolle (16. joulukuuta 2002) Aihe: Alankomaiden ja muiden EU-hallitusten rooli suklaasavukkeiden mahdollisessa kieltämisessä 1. Onko Euroopan komissio jo tietoinen tupakoinnin torjuntaa koskevasta Euroopan parlamentin päätöslauselmasta(1)? Siinä jäsenvaltioita kehotetaan kieltämään suklaasavukkeet, jotka ovat perinteisesti pyhän Nikolauksen juhlan yhteydessä annettuja lahjoja. 2. Eikö tämä kannanotto ole kuitenkin jo jälkeenjäänyt, kun otetaan huomioon Maailman terveysjärjestön jo aiemmin todenneen(2), että tämänkaltaiset lapsille suunnatut lahjat on kiellettävä ja kun pidetään mielessä, että komissio ja jäsenvaltiot, Alankomaat mukaanlukien, ovat olleet tukemassa kyseistä vaatimusta? 3. Katsooko komissio, että tämäntapainen kielto todella vähentää tupakointia ja onko se sitä mieltä, että suklaasavukkeiden salakuljetusta on torjuttava? Tietääkö komissio, kärsivätkö suklaasavukkeita ei-nauttivat henkilöt passiivisesta kanssasyömisestä? 4. Valmistelukunnan puheenjohtaja Giscard d'Estaing sai äskettäin audienssin paavin luona. Onko komissio vuorostaan valmis tapaamaan pyhän miehen, jotta tämä yhdessä pyhän Nikolauksen kanssa pyytäisi viittätoista hallitusta lopettamaan älyttömät puheensa? (1) Hyväksytty 21. marraskuuta 2002. (2) Tupakoinnin torjuntaa koskeva Maailman terveysjärjestön puiteyleissopimus. David Byrnen komission puolesta antama vastaus (17. tammikuuta 2003) 1. Asiakirja, johon parlamentin jäsen viittaa, on Neuvoston suositus tupakoinnin ehkäisemisestä ja aloitteista tupakoinnin torjunnan tehostamiseksi, jonka neuvosto hyväksyi 2. joulukuuta 2002. Parlamentti on laatinut suosituksesta oma-aloitteisen mietinnön, jossa ehdotetaan muun muassa savukkeiden muotoisten makeisten ja lelujen kieltämistä. Tämä ehdotus näkyy neuvoston hyväksymässä suosituksessa, jossa itse asiassa kehotetaan jäsenvaltioita kieltämään sellaisten lapsille tarkoitettujen makeisten ja lelujen myynti, jotka on valmistettu selvästi siinä tarkoituksessa, että tuote ja/tai pakkaus muistuttaisi ulkonäöltään jotain tupakkatuotetyyppiä. 2. Kuten kysymyksessä mainittiin, luonnos tupakoinnin torjuntaa koskevaksi Maailman terveysjärjestön puiteyleissopimukseksi (Framework Convention for Tobacco Control, FCTC) sisältää vastaavan määräyksen. Tämä ei kuitenkaan tee asianomaista suosituksen sääntöä tarpeettomaksi. Puiteyleissopimuksesta neuvotellaan parhaillaan, joten sopimuksen lopullinen teksti ja sen allekirjoittajat ja ratifioijat eivät vielä ole komission tiedossa. Neuvoston suositus merkitsee näin ollen sopimusta koskevan neuvotteluprosessin kannalta myönteistä signaalia, jolla toivottavasti pystytään kannustamaan sopimuksen osapuolia vastaavan, myöhemmin maailmanlaajuisesti täytäntöönpantavan säännön hyväksymiseen. 3. Yleisesti ottaen komissio haluaa korostaa kokonaisvaltaisen tupakoinnin torjuntapolitiikan merkitystä kansanterveysalan ensisijaisena tavoitteena. Torjuntapolitiikalla on tärkeä sija juuri lasten ja nuorten suojelemisessa tupakkateollisuuden markkinointitoimilta, ja yhtenä sen kohteista ovat savukkeiden muotoiset lelut ja makeiset, jotka voivat hyvinkin houkutella lapsia kokeilemaan myöhemmin oikeaa tuotetta. Säännön avulla pyritään siis suojelemaan nuoria häikäilemättömiltä markkinointitoimilta. 4. Komissio pitää itse asiassa tiiviisti yhteyttä pyhän Nikolauksen kanslian Zwarte Pietiin ja on ehdottanut pepernoten-pikkuleipiä sopivaksi vaihtoehdoksi lapsille, mutta tapaamista ei vielä toistaiseksi ole vahvistettu.